Covid-19-statistieke: Nou styg getalle weer(Argieffoto: Unsplash) Altesame 472 nuwe gevalle van Covid-19 is bevestig, ŉ toename van die 331 wat ŉ dag tevore aangemeld is, en ook ŉ styging in die gemiddelde getal nuwe gevalle oor die vorige sewe dae (391). Die positiwiteitskoers staan tans op 1,4% en meer as 33 000 nuwe toetse vir die koronavirus is gedoen. Altesame 2 920 581 gevalle is tot dusver bevestig en 2 813 218 mense het reeds van die siekte herstel. Die Nasionale Instituut vir Oordraagbare Siektes (Nios) sê daar is in hierdie stadium 18 314 aktiewe gevalle van die virus. Die meeste nuwe gevalle is in Gauteng (22%), gevolg deur die Wes-Kaap (19%), KwaZulu-Natal (14%), die Noord-Kaap (13%), die Vrystaat (9%), die Oos-Kaap, Noordwes en Mpumalanga (7% elk) en Limpopo (3%). Nog 62 sterftes is aangemeld en die sterftesyfer staan nou op 89 049. ŉ Bykomende 29 mense is ook in hospitale vir behandeling van Covid-19 opgeneem en 3 993 mense word in hierdie stadium in private en staatshospitale vir Covid-19 behandel. Nog 191 264 dosisse entstof is Woensdag toegedien, wat die algehele syfer op meer as 21,9 miljoen te staan bring. Nog 154 047 mense is gister ten volle ingeënt.